नयाँ जोस, जाँगर र उत्साह बोकेर कोही केही गर्छु भनेर कानुनी प्रक्रियामा पस्यो र पाइलेपिच्छे माल बुझाएन भने बुझे हुन्छ, त्यो फस्यो, सकियो। कार्यान्वयनकर्ताको ध्यान योजना कस्तो छ, कति समुदाय यसबाट लाभान्वित हुन पुग्छन् भन्ने भन्दा पनि माल झर्छ कि झर्दैन? झर्दा कति झर्छ? भन्नेमा हुन्छ। कानुनी प्रक्रिया र जटिलता यतिविघ्न छन्, गर्नेवाला थाक्छ, गल्छ, आत्मसमर्पण गर्छ र भन्छ- ‘मैले सकिनँ, म हारेँ।’ अन्ततः ऊ लाग्छ, पराई भूमितिर!
